La policia ha detingut un turista al Pas de la Casa per abandonar un fill amb diversitat funcional dins del cotxe. Va deixar el jove sol durant quatre hores mentre esquiava amb un altre fill.

La policia va rebre l'avís al migdia que a l'interior d'un turisme al Pas de la Casa hi havia un noi amb diversitat funcional aparent que demanava ajuda per poder sortir.

Segons els testimonis interrogats pels agents es trobava dins del cotxe des de les 8.30h. Posterioment va arribar el pare, no resident de 45 anys, que va indicar que havia deixat el fill dins del cotxe mentre ell i un altre fill estaven esquiant.

L'home, detingut per un delicte contra les relacions familiars per haver abandonat un menor amb diversitat funcional, va assegurar que vigilava el fill des de la distància.

Violència de gènere

També al Pas, dimarts es va detenir un temporer de 24 anys per un delicte de violència de gènere. La seva parella va denunciar que el dia abans la va agredir estirant-la dels cabells, amb dos cops de puny i que va intentar d'ofegar-la.

Alteració de l'ordre públic

I la matinada de diumenge es va detenir a Escaldes tres homes de 26, 35 i 40 anys per alterar l'ordre públic en un local d'oci nocturn. Quan els agents van intervenir per controlar el més jove, molt alterat amb el responsable del local, aquest es va mostrar molt violent, moment en què els altres dos detinguts s'hi van afegir.

Va caler l'acció de sis policies i dos agents de circulació per controlar-los. Un dels agents va patir una lesió al front per l'impacte dels fragments de vidre d'una finestra del cotxe policial.

Entre les detencions de la darrera setmana també hi ha les d'un home i una dona no residents per furtar un rellotge valorat en 3.000 euros a Andorra la Vella.

Informa: David Domingo